钦定古今图书集成/理学汇编/字学典/第048卷 > 晋卫恒四体书势 > 《论草书》
## 钦定古今图书集成/理学汇编/字学典/第048卷 > 晋卫恒四体书势 > 《论草书》

草书者，乃文字之末，而伯英创意，庶乎文字之先。其
功邻乎篆籀，探乎万象，取其元精。至于形似，最为近
也。字势生动，宛若天然，实得造化之姿，神变无极。然
草法贵在简易，而此公伤于太简也。逸少虽损益合
宜，其于风骨精熟，去之尚远。伯英是其祖，逸少子敬
为嗣。若乃无所不通，独质天巧，耀今抗古，百代流行，
“则逸少为最。”所以然者，古质今文，世贱质而后其文。
质者如经，文者如纬。若锺张为枝干，二王为花叶。美
则美矣，如彼桃李。戛兮铿兮，合乎宫征。磊落昆山之
石，嵯峨碧海之波；奔则激电飞空，顿则悬流注壑。虽
贯珠之一一，亦雁行之联联。求之于希微，见之于无
物。或俨兮其容，或敦兮若朴，或涣兮若冰之将释，然
后为得矣。